iOS 15 ‘opgraderer ‘ dit iPhone-kamera

Den seneste betaudgave af iOS 15 lader til at forbedre kameraet en smule. Ifølge Reddit-brugeren Doubleluckstur kan beta 4 nemlig fjerne genskin og lysreflekser fra billeder, der er taget i modlys. I visse kredse har kameraet i de seneste iPhone-modeller fået kritik for netop at at have problemer med lysreflekser – ‘lens flare‘.

Det er nu ikke selve kameraet, der laver tryllerier, men i stedet fjernes de uønskede elementer i billedbehandlingen efter at billedet er skudt. Derfor ses reflekserne stadig mens du tager billedet, mens de er væk på det billede, der gemmes på telefonen. Tager du et Live-foto fjernes genskinnet heller ikke.

Herunder kan man se forskellen. Øverste billede er et ‘normalt’ foto, taget med iOS 15 på telefonen og det nederste billede er et Live-foto, hvor genskin ikke er fjernet (den grønne prik, lige over træerne i venstre side).

Fotos: Doubleluckstur / Reddit.

Spøjst nok lader den nye funktion ikke til at fungere for alle brugere. En Reddit-bruger skriver at det virker fint på iPhone XS men en anden siger, at det ikke fungerer på iPhone 8 Plus. Websitet 9to5Mac mener at det kan have en sammenhæng med telefonens processor; mange af de små grafiske forbedringer i iOS 15 er nemlig (indtil videre i hvert fald) forbeholdt telefoner med A12 Bionic-processoren eller en nyere udgave.

iOS 15 beta 4 er ude i såkaldt public preview nu, hvilket betyder, at alle og enhver i princippet kan hente den. Den endelige udgave forventes at lande i slutningen af september eller starten af oktober, når de nye iPhone 13-modeller er blevet præsenteret.

iOS 15 ‘opgraderer ‘ dit iPhone-kamera